作者:李珣
標題:浣溪沙
內容:入夏偏宜澹薄妝，越羅衣褪鬱金黃，翠鈿檀注助容光。相見無言還有恨，幾回判卻又思量，月窗香徑夢悠颺。晚出閒庭看海棠，風流學得內家妝，小釵橫戴一枝芳。鏤玉梳斜雲鬢膩，縷金衣透雪肌香，暗思何事立殘陽。訪舊傷離欲斷魂，無因重見玉樓人，六街微雨鏤香塵。早為不逢巫峽夢，那堪虛度錦江春，遇花傾酒莫辭頻。紅藕花香到檻頻，可堪閑憶似花人，舊歡如夢絕音塵。翠疊畫屏山隱隱，冷鋪文簟水潾潾，斷魂何處一蟬新。